Minecraft

Overlevelsesmodus

I overlevelsesmodus må spilleren skaffe materialer selv, for eksempel ved å hogge trær for å få tremateriale. Det er vanlig at man begynner spillet med å samle grunnleggende materialer som tre og stein for å kunne lage enkle redskaper som økser og hakker. Spillet har også en vanskelighetsgrad. Vanskelighetsgraden kan bestemme for eksempel hvor mye skade en zombie gjør. Majoriteten av overlevelsesmodusen er å overleve, bygge og utforske den uendelige verdenen. Om natten dukker det opp monstre som angriper spilleren, noe som er motivasjon for å bygge seg tilfluktssted for å overleve. Man kan også skaffe seg mat ved å drepe noen dyrearter (som man så kan hente kjøtt fra) i spillet.

Kreativ modus

I kreativ modus har man uendelige ressurser, kan fly og er raskere med evig liv, og man trenger ikke å spise.Man kan også bruke kommandoer sånn som /fill, /execute osv.

Eventyrmodus

Det er cirka det samme som overlevelse, bare at man ikke kan plassere eller ødelegge blokker. Modusen brukes mye i custom maps. Derimot kan man tagge gjenstander med «CanPlace» eller «CanDestroy», og hvis man for eksempel tagger hakken sin med {CanDestroy:["stone","dirt"]}, kan den knuse stein og jord, men ingenting annet.

Tilskuermodus

I denne modusen flyr man rundt og gjennom blokker og ser spillet og andre spillere uten å direkte forstyrre spillet. Man kan også teleportere til andre spillere og se spillet fra en mob eller en spillers perspektiv med å høyreklikke på den spilleren/moben.

Verdenen

Minecraft består av en verden som er rundt åtte ganger så stor som jorden og tilfeldig generert naturverden. Verdenen ligner på mange måter på skandinavisk natur, men inneholder også ørkenlandskap, savanner og jungel og tundra. Landskapet er bygd opp av kuber i forskjellige typer. Disse er 1x1x1 meter store, eller 16x16x16 piksler. Grafikken i spillet er blant dets viktigste varemerker. Det finnes «vanlig» gresslandskap, sletter, strender, fjell, klipper, daler, jungel, ørkener, mesa (fjellformasjon), ispigger, taiga, tundra, isfjell, huler, elver, tørkede elver, store og små forskjellige sjøer og øyer. Verdenen inneholder eiketrær, bjørketrær, jungeltrær, grantrær, akasietrær, mørke eiketrær og etterhvert palmetrær, baobab- trær og mangrove-trær(kommer i en fremtidlig oppdatering). Man kan også finne ulike typer blomster og sopp, høyt gress, bregner, kaktus, gresskar, melon og sukkerrør. Det går forskjellige dyr rundt omkring i landskapet. Disse dyrene er griser, kyr, sauer, kyllinger, ulver, hester, esler, kaniner, katter, papegøyer, isbjørner, skilpadder, blekkspruter, pandaer, rever og snart også bier og geiter. Dyrenes funksjon er å gi spilleren råstoffer eller byggematerialer som kan brukes til å lage en mengde verktøy, materialer og blokker, som igjen kan brukes til å lage eller bygge hva som helst (innenfor spillets rammer). Mange som spiller Minecraft spiller bare for å bygge diverse ting (det kan være enorme byer, statuer, spillfigurer, typografi eller hva enn spilleren måtte ønske). Dyr, blomster og andre planter skaper selvsagt også en spesiell og realistisk stemning både på grunn av lyd og utseende.
En dag og natt syklus er også et viktig element i Minecraft. Monstre påvirkes av lys og tid. Zombier og skjelett brenner opp når de får sollys på seg. Sola beveger på seg hele tida, og etter ti minutter starter solnedgangen på 1,5 minutter. Så kommer en syv minutter lang natt, etterfulgt av en soloppgang. Hvis spilleren lager en seng og plasserer den på et trygt sted (oftest inni et selvlagd hus), kan den sove om natta og gå direkte til soloppgangen igjen.
I mørke områder, eller når sola har gått ned, dukker det opp forskjellige monstre (aggressive mobs). Disse lager ofte skumle lyder og prøver å skade spilleren hvis de er nær nok. Man burde i løpet av den første dagen(I overlevelsesmodus) (de første ti minuttene av spillet) ha laget eller funnet en form for beskyttende struktur. Dette kan være en hule eller et selvlagd hus. Det er også lurt å ha laget noen fakler, både for å kunne se seg rundt og å hindre monstre i å dukke opp nær en. Monstre finnes også i naturlig mørke steder, som i huler og steder med skygge.
Det går an å finne landsbyer i Minecraft. Landsbyene er forskjellig avhengig av hvilket landskap de ligger i. Landsbyer i ørkenområdene har hus som er bygd av sandstein og har flate tak, i skogen har hus av tre og stein, savanner har leirehus og snølandsbyer har igloer og hytter. Det går an å finne ting i landsbyene, blant annet hvete, poteter, gulrøtter og andre ressurser. landsbyboer i landsbyene er NPC-er, programmerte/datastyrte. De har ulike yrker som bonde, prest, smed og bibliotekar osv. Det finnes også spesielle arbeidsbenker og ovner i de forskjellige husene, som for eksempel masovn.  Det går an å ha byttehandel med dem.

Modell av Danmark i Minecraft

I 2014 laget den danske Geodatastyrelsen en virtuell modell av Danmark tilpasset Minecraft, modellen består av 4.000 milliarder klosser. Nyheten spredte seg raskt og mellom 24. april og 14. mai 2014 var over 27.000 ulike brukere inn og spilte i det virtuelle Danmark. 23. oktober 2014 stengte Geodatastyrelsen sine Minecraftservere, da hadde over 37.000 spillere besøkt det virtuelle Danmark.

Mobs

Alle maskin-kontrollerte skapninger som ikke er spillere i Minecraft, kalles mobs. Mobs er en forkortelse av ordet «mobile» (på grunn av at skapningene beveger seg), og uttrykket er vanlig i spill.

Classic til Alpha

En av de aller første versjonene av Minecraft, var Minecraft Classic. Det var en gratisversjon hvor spilleren kan bygge hva han vil, og har uendelig med blokker, tilsvarende kreativ modus. Classic var den eneste versjonen fram til Beta-versjonene som hadde kreativt modus. Classic introduserte flerspillermodus, noe spillet har hatt siden.
Neste versjon etter Minecraft Classic, var Survival Test. Her kunne spilleren gå rundt i en større verden med fiender, og kunne forsvare seg med pil og bue. Den kjente creeperen kom i Survival test.
Indev (in development/under utvikling) la til mange nye funksjoner, blant annet muligheten for å lage verktøy, våpen, blokker og lignende. Også kjent som «crafting». Man startet i en begrenset verden, som ikke utvidet seg, men med en liten hytte.
Etter Indev kom Infdev (infinite development/uendelig-utvikling), der man befant seg i en tilfeldig generert og «uendelig» verden. Etter hvert som man går, genereres mer og mer av verdenen.
Sommeren 2010 kom Alpha med mye nytt, som the Nether, rødstein, båter og dyr. Verdenen ble også høyere, med mulighet til å bygge 128 blokker høyt. På dette tidspunktet begynte spillet å bli virkelig populært.